  Виталий Пронин М. ВахрушеваПересьёслы пеймытын улыны лякытгес? Эграе нуись сюрес вылын ик мыд-мыд палаз пуксемын удмурт Загребино гурт. Дораз вуыку ик, мылкыд уродме: шай бервылэ сюрид, кожалод...25 бере 6Зэм, Чутыр гурт администрациын оскытыны выризы: Загребиноын прописать каремын 18 мурт. Юртъеръёс татын вань ик. Но огаз ке но пыд кыскоз меда? Дауръёс ӵоже ланьырам коркаослэн коръёссы тӧдьы лымы вадьсын воксё сьӧд-сьӧд адӟисько. Уноезлэн укнооссы пильылэмын, ӧсъёссы бераллямын. Автобус дугдылон интые горд кирпичлэсь ӝутэм липет воксё но порозлы мычем горд мучоло кадь адӟиське. Тӥ ваньды зор-кот улын сисьмыса быриськоды ни, нош мон кема-кема йӧн-йӧн сыло на, шуэ кадь. 1880-тӥ аръёсы кылдэм Загребиноын 6 хозяйство возисьёс вань на. 9 кузя соос, ваньмыз - пересьёс. 1969-тӥ арын гинэ улӥсез 168 вал.Улэп юртъеръёс но туж ик уг висъясько. Наличникъёссы гинэ но буямын ӧвӧл. Ӟезьы доры нуись одӥг сюрес но сузямтэ. Огез доры пытьыос нуо ик кожаса, дыртӥсько вал, но со пуны ветлэм бервыл гинэ вылэм. Ӝоген ачиз но лусьтро быдэс гурт тыр утыны кутскиз. Думетэз ӧвӧл. Улляны турттыса кадь, сьӧре мыныны ӧдъяз. Сюрес сопала ӝоггес выжыны турттӥсько вал - уг луы. Бадӟымез но, пичиез но машинаос, эх, ширто ук - пумыз-йылыз уг адӟиськы. Нош законэз учконо ке, гурт пыртӥ потыкузы, машинаос ворттыны кулэ часаз 60 иськем гинэ. Нош татӥ оло, 100 иськем но сёто!Учкисько но, огез корка борды спутник тэркы юнматэмын. Шумпотӥ: таяз йыгаськись муртлы одно ик усьтозы, дыр. Усем лымы вылэ пытьы кельтыса ик васьки. Но ӧсэз усьтыны ӟигары ӧз тырмы. Кошкисько ни вал, ӟукыртэм куара кылӥськиз. Ульчае потӥз чиед мугоро, коркаез кадь ик губырес нылкышно. 82 аресъем Мария Андреевна Вахрушева. Газетысь луэмме тодыса, со монэ кыскаса ик дораз пыртӥз. Азьвыл, пе, картэным вожмаськыса лыдӟылӥм «Удмурт дуннеез», нош табере син уг адӟы ни. Ма, кузпалыз но, 80 аресъем Михаил Алексеевич, валес вылысьтыз уг султылы - пыдъёсыз быремын.- Ӟеч улыкумы, Загребиноын 25 хозяйство вал, - синвуаськыса ик тодаз вае Мария Андреевна. - Фермаямы ветылъёсты вордӥмы - 80 йыр люкаськылӥзы. Али гидэз но ӧвӧл ни - огез улӥсьмы юылыны яратылӥз отын, соку ик олокызьы тылпу поттэм. Клубамы асьмеос ик концерт пуктылӥмы. Но юртсэ дасо ар талэсь азьвыл 8 иськемлы отӥынгес сылӥсь Пирнэзь гуртэ нуизы.Асьмелэн магазинмы вал. Табере ог 20 ар ӧсъёссэ уг усья ни. Четверик нуналэ Мазьгиысь частник остановкаямы сиён ворттэ ик. Кеньыр, нянь, вӧй - ваньмыз луэ. Но кышкатэ ай: басьяськисез ӧз луы ке, номыр уг вайылы ни, пе. Четверике ик дорамы ветлыны кулэ Пирнэзьысь фельдшер. Но ужез митэк но трос, лэся. Огез умой: «скороез» ӧтиськомы ке, сое кема ум витиське. Пенсия ваё Агеевъёс доры. Ми ёзъёс соос. Со нуналэ ваньмы отчы люкаськиськомы. Так-то ог-огмес чакласа улӥськомы. Оген кулӥд ке, утчасез но уз луы ук. Огез татын озьы кемагес ик лызэктыса-сисьмыса кыллиз.Мария Вахрушева верамъя, Андрей Харин участковойзы тапала уггес кожалля. Сюрес вылын адямиез лёгамзы бере вуылӥз ик. Бырем муртлэн, погылян улын пыньырӟыса, нокытӥыз но кыльымтэ, вылысьтыз курткаез сяна. Со курткаез возьматъяны ик пырам Вахрушевъёс дӥне участковой. Гуртоос пӧлысь нокудзы тае ӧз нуллэ-а, пе. Курткая гинэ кызьы тодмалод, шуэ Мария Андреевна.Ма, мурт адямиослы татын ӧсъёссэс уг усьяло. Ӟезьы азе потаны но уггес дӥсьто. Тужгес но - ӝомо-югдо дыръя.- 10 часъёсын ӝыт олокытысь олокинъёс вуо, - вера Михаил Алексеевич. - Гуртэтӥ оломар утчало. Буш коркаосы пыро но дымбыр-йыг каро. Куддыръя воксё но быдэс юртъерез сэртто, машинаязы тыро но кошко. Сыӵе дыръя кыре пот ай - аслэсьтыд но йырдэ бералтозы. Кышкыт. Но кытчы пырод на? Кытчы вырӟоз на мӧйы мурт? Татын вордӥським ук!Нылпиоссы нырысь ӧз валалэ, малы мумы-бубызы спутник тэркы пуктэмзылы сокем шум ӧз потэ. Кузпалъёслэн ӵош улэмзылы 60 ар тырмонлы шуыса вайизы вал. Ма, татын мукет сямен телевизор учкемед но уз луы. Но тэркы лушкаськисьёсты одно ик бордаз кыскыны кулэ. Кизы лыдоз, узыр уло кожалозы, пе. Талэсь куалекъяса уло пересьёс.Ачиз Андрей Харин таӵе юзырес вакытъёс пумысен лулӟе гинэ:- Гуртоос асьсэос виноватэсь. Олокинэ но пырто бордазы улыны, собере асьсэос ик кышкало. Мукетыз пумысен бӧрдонзэс мед вералозы вал. Одӥг юбоязы но тылзы уг ӝуа. Гурт администрациын, пе, таосты югдытыны коньдонзы ӧвӧл. Соин ик тапалан адями лёган учыръёс но луыло. Ӝог мынӥсь машина сюрес вылысь адямиез адӟыса уг вутты ук. Эгра ёросысь Загребиноын 6 коркан 9 кузя улоВордэм нылпиослы осконЗэмен ик, эграос Загребиноез асьсэ куспын шуо ни: лапак кӧлӥсь гурт. Пересьёс асьсэос акшан лэзькем бере, шунды ӝутскытозь, корказы гинэ но тылъёссэс уг ӝуатъяло ни. Но Чутыр гурт администрацилэн йырыз Василий Корепанов ульчае тыл лэсьтон пумысен ӝот-ӝот вера:- Загребиное ачим ветлӥ. Юбое тыл кыскон пумысен кенеши, счётчик но юнматӥмы. Но гуртоос туж тэльмыризы: лампаос эн пуктылэ. Бадӟым машинаос югдытэм юбо вадьсы султо но отын уйбыт кӧло я оломар даурто. Адямиос кышкало со фураослэсь. Пересьёслы пеймытын улыны лякытгес.Зэм, Загребиноын асьсэлэн но машинаоссы вань. Туннэ соос лымы улын кӧло на. Гурт шорысьгес одӥг коркаез кыко ар талэсь азьвыл басьтӥзы шуныт лымшор палась вуэмъёс. Шоро-куспо арлыдо кузпалъёс музъемзэс утялто, гыро. Трактор нергезы но вань. Мын вал таосыд доры гужем, юрттэт курыса. Гуртоос уго, арлыдзы шоры учкытэк, бакча возьыны выро. Куинь хозяйствоын муш вордо на. Но палэнысь вуэмъёс доры вамыштыны уггес-а дӥсьто, гурт семьяязы пыртэмзы-а уггес поты.Ма, асьсэ вордэм нылпиоссылы но оско, лэся. Вахрушевъёслэн тани пиналъёссы вить кузя. Куинез Ижын, кыкез Эгра районэ ик выжы лэземын. Берлоосыз арнялы быдэ атай юртазы бертало, юртъер котырын ма но со юрттӥсько. Но берло дыре шӧдӥське: Загребино соослы мурт луэмын ни, ӝоггес кошкыны дырто.- Туэ бакчамес мерттытэк кельтомы ни, дыр, - нош синвуаське Мария Андреевна. - Ыж, парсь вордэмысь куинь ар талэсь азьвыл дугдӥмы ни. Али дас куреге вань. Огзэ коркам возисько - гонэз усьыса, гольык кылиз но, ульчаын кынмемезлэсь кышкасько. Милемлы но Мишаен эш со - кокаськыса улэм куараез дотово мусо! Но тылобурдоосты гужемозь, оло, вандоно луоз ай. Шорни гуртын улӥсь нылы шуэ: тӥледыз бордам улыны басьто. Асьмеос пыдтэм-куктэм кылимы бере, кылзӥськытэк уз луы. Но тодэ вал, макем жаль та юртэз кельтыны! Со пичиез пимы вылэ гожтэмын. Ачиз тодоз ни, мар кароз: вузалоз я кельтоз. Только татын нокин но сад-бакча но уг возьы ни - кыдёкын каро. Соин ик юртэз басьтӥсь но уз шедьы, вылды.Вахрушевъёс Загребиноысь кошкизы ке, татын эшшо одӥг корка бушалоз. Вить корка гинэ гуртэз нокызьы шулдыртыны уз быгаты ни.Елена Сараматова Туспуктӥз Владимир Беломорских Теги: Загребино Эгра  